Informatīvais ziņojums
Par 2026. gada 28.-29. septembra Eiropas Savienības neformālajā enerģētikas ministru sanāksmē izskatāmajiem jautājumiem
I. Sanāksmē izskatāmie jautājumi
2026. gada 28.-29. septembrī Dublinā, Īrijā, notiks Eiropas Savienības (turpmāk – ES) Enerģētikas ministru neformālā sanāksme (turpmāk – neformālā TTE padome), kuras darba kārtībā iekļauti šādi jautājumi:
1. Enerģijas pieejamība (Energy Affordability);

2. Enerģētiskā drošība un Eiropas Savienības sabiedrotie (Energy Security and European Union allies).
Delegāciju vadītāji piedalīsies arī darba pusdienās par tēmu “Inovācijas un tirgus traucējumi” (Innovation and Market disruption). Kanādas, Moldovas, Melnkalnes, Ukrainas un Apvienotās Karalistes enerģētikas ministri arī piedalīsies darba pusdienās.  
1. sesija: Enerģijas pieejamība
Neformālās TTE padomes 1. sesija tiks veltīta enerģijas pieejamības jautājumam. Īrijas prezidentūra uzsver, ka enerģijas pieejamība ir viens no ES enerģētikas sektora darba kārtības pamatpīlāriem. Pilsoņu enerģijas pakotne (Citizen’s Energy Package) ir Pieejamas enerģijas rīcības plāna (Affordable Energy Action Plan) iniciatīva, kuras mērķis bija samazināt rēķinus, risināt enerģētiskās nabadzības problēmu, stiprināt patērētāju tiesības un palīdzēt iedzīvotājiem piedalīties enerģētikas pārejā. Savukārt AccelerateEU ​​izklāsta vairākus pasākumus, lai īstermiņā risinātu pašreizējo izmaksu krīzi. Īrijas prezidentūras ieskatā ES dalībvalstis aktīvi virza šos pasākumus, lai mazinātu spiedienu uz mājsaimniecībām un uzņēmumiem.
Ministri šajā sesijā tiks iedalīti 3 grupās un aicināti diskutēt par rīcību enerģijas cenas pieejamības jomā politiskā līmenī.
Sesijas ietvaros tiks apspriesti veidi, kā uzlabot politikas mērķorientāciju, lai nodrošinātu valdības iejaukšanās maksimālu ietekmi. Sesijas ietvaros tiks apspriestas trīs tēmas, kas ir saistītas ar enerģijas pieejamību – 1)  Enerģijas pieejamība un politikas atbildes 2026.gadā; 2) Elektrifikācija, enerģijas pieejamība un energoefektivitāte; 3) Priekšstats par enerģētikas politiku, komunikācijām un naratīvu.
Paralēli norisināsies arī diskusija delegāciju dalībnieku vidū, kas fokusēsies uz stratēģiskās autonomijas un investīciju jautājumiem. 
Latvijas nostāja 
Latvijas nostāja ir nostiprināta nacionālajā pozīcijā Nr. 1 “Par 2026. gada 19.-20. marta Eiropadomē izskatāmajiem jautājumiem”, kas tika apstiprināta Ministru kabineta 2026. gada 17. marta sēdē; nacionālajā pozīcijā Nr. 1 “Par Komisijas Paziņojumu Eiropas Parlamentam, Padomei, Eiropas ekonomikas un sociālo lietu komitejai un Reģionu komitejai “Rīcības plāns cenas ziņā pieejamai enerģijai””, kas tika apstiprināta Ministru kabineta 2025.gada 11.marta sēdē; pozīcijā Nr. 1 “Par priekšlikumu Eiropas Parlamenta un Padomes Regulai, ar ko groza Regulu (ES) Nr. 1227/2011 un (ES) Nr. 2019/942, lai uzlabotu Savienības aizsardzību pret tirgus manipulācijām enerģijas vairumtirgū”, kas tika apstiprināta Ministru kabineta 2023. gada 28. marta sēdē; pozīcijā Nr.1 “Par priekšlikumu Eiropas Parlamenta un Padomes Regulai, ar ko groza Regulu (ES) 2019/943 attiecībā uz elektroenerģijas rēķinu pielāgošanu nākotnes vajadzībām Savienībā, samazinot sistēmas izmaksas un veicinot elektrifikāciju un digitalizāciju”, kas tika apstiprināta Ministru kabineta 15.septembra sēdē, kā arī nacionālajā pozīcija Nr. 1 “Par atjaunīgās enerģijas un energoefektivitātes uzstādījumiem periodā pēc 2030. gada Eiropas Klimata likuma un 2050. gada mērķu kontekstā”, kas tika apstiprināta Ministru kabineta 2026. gada 9. jūnija sēdē.
1) Enerģijas pieejamība un politikas atbildes 2026.gadā
Ministri tiks aicināti paust viedokli par to, kādi politikas risinājumi ir bijuši efektīvi, pārvaldot 2026. gada enerģētikas krīzes ietekmi uz pieejamību cenas ziņā un kādi šķēršļi atbalsta (piemēram, dotāciju u. c.) mērķtiecīgākai piešķiršanai tiem, kam tas visvairāk vajadzīgs, tika identificēti?
Latvija atzīst, ka augsto un svārstīgo enerģijas cenu jautājums ir svarīgs uzņēmējdarbības attīstībai, kā arī sabiedrības labklājības uzlabošanai, līdz ar to svarīgi ir rast veidus, kā samazināt relatīvi augstās elektroenerģijas cenas.
Latvija atbalsta, Komisijas ieceri izvērtēt visas trīs enerģijas rēķinu komponentes, proti, tīkla un sistēmas izmaksām, nodokļiem un nodevām un piegādes izmaksām. 
Attiecībā uz nodokļiem, Latvija vērš uzmanību, ka tā neatbalsta nodokļu jautājumu risināšanu ārpus attiecīgā nodokļu jomas tiesību akta un atbilstošas balsošanas procedūras. Tāpēc Latvija pauž bažas par jau piedāvātiem grozījumiem, kas varētu radīt iespējamu precedentu nodokļu jautājumu regulēšanā. Vienlaikus Latvijas ieskatā būtu lietderīgi izstrādāt nosacījumus, kas ļautu dalībvalstīm kritiski augsto enerģijas cenu gadījumos terminēti ieviest atbilstošas korekcijas, kas atvieglotu gala izmaksas patērētājiem, enerģijas rēķinos samazinot nodokļu komponenti.
Piemērām, reaģējot uz cenu svārstībām, Latvija jau bija pieņēmusi Naftas produktu cenu pieauguma ierobežošanas likumu, kas paredz īslaicīgus pasākumus degvielas cenu kāpuma ietekmes mazināšanai uz tautsaimniecību un iedzīvotājiem, nosakot akcīzes nodokļa pagaidu samazinājumu dīzeļdegvielai (tiek piemērots no 1.aprīļa līdz 31.decembrim). Latvija uzskata, ka kopumā energoresursu, it īpaši elektroenerģijas tirgus nākotnes attīstībai, ir primāri jābūt balstītai uz konkurenci, efektīvu tirgus darbību, kā arī tirgus dalībnieku divpusējām attiecībām, izvairoties no tiešiem tirgus darbību un konkurenci kropļojošiem politikas pasākumiem elektroenerģijas tirgū. Latvijas vērtējumā, godīgas konkurences un ekonomiskos apsvērumos balstīta enerģijas tirgus attīstība ir kritiski nozīmīga, lai nodrošinātu taisnīgus apstākļus visiem tirgus  dalībniekiem un sekmētu jau šobrīd vērojamo tendenci, dažādu sabiedrību grupu, piemēram, energokopienu un aktīvo lietotāju investīcijas enerģijas ražošanā un iekārtās. Atbilstoši ir būtiski, lai ES dalībvalstu īstenotie pasākumi neradītu būtiskas priekšrocības vai būtiski nelabvēlīgākus apstākļus dažādām enerģijas lietotāju un tīklam pieslēgto enerģijas ražotāju grupām.
Kopumā Latvija atbalsta fokusētu pieeju, kas nemaina esošā elektroenerģijas modeļa būtību, kā arī neizmaina pašreizējo cenu noteikšanas mehānismu jeb t.s. merit order. Latvija arī norāda, ka šobrīd spēkā esošais cenu noteikšanas mehānisms pats par sevi nerada šķērsli elektroenerģijas vairumtirdzniecībai un mazumtirdzniecībai, tostarp tādu līgumu gadījumā, kuros elektroenerģijas cena nav tieši piesaistīta ikdienas vairumtirdzniecības tirgus cenai, piemēram, elektroenerģijas pirkuma līgumos, kā arī līgumos ar daļēji fiksētu cenu, kas atšķiras atkarībā no elektroenerģijas patēriņa dažādās diennakts stundās.
Latvija atbalsta, ka Pieejamas enerģijas rīcības plāns sniedz priekšroku ilgtermiņa tirgus darbību veicinošiem mehānismiem, kas balstās nesenajā elektroenerģijas tirgus modeļa reformā, un izvairās no īstermiņa risinājumiem, kas radītu negatīvu ietekmi uz tirgus darbību vai nelabvēlīgi ietekmētu elektroenerģijas infrastruktūras ekonomisko ilgtspēju.
Lai samazinātu elektroenerģijas izmaksas, Latvija kopš rīcības plāna pieņemšanas ir turpinājusi darbu vairākos virzienos. Esam aktīvi strādājuši pie vietējās atjaunīgās elektroenerģijas ražošanas jaudu palielināšanas, lai samazinātu atkarību no importētajiem un fosilajiem energoresursiem. Papildus tam turpinām darbu pie elektroenerģijas pašpatēriņa veicināšanas – esam ieviesuši efektīvu, modernizētu neto norēķinu sistēmu, iedzīvinājuši energokopienu regulējumu, kā arī piedāvājam atbalsta programmas atjaunīgās enerģijas ražošanas veicināšanai pašpatēriņam.
Latvija uzsver, ka būtisks virziens ir enerģijas cenu negatīvās ietekmes riskam visvairāk pakļauto iedzīvotāju aizsardzība. Tamdēļ Latvijā ir ieviesta un praksē sekmīgi darbojas aizsargāto lietotāju atbalsta sistēma. Minētā sistēma paredz, ka noteiktām iedzīvotāju grupām (trūcīgām vai maznodrošinātām personām; personām, kuru aprūpē ir bērns ar invaliditāti; personām ar I invaliditātes grupu vai tās aizgādnim, kā arī daudzbērnu ģimenēm) elektrības pakalpojuma rēķina summai tiek piemēroti maksājuma samazinājumi.
Tāpat Latvijas valdība jau ir izstrādājusi vairākus mehānismus automātiskam atbalstam, ja energoresursu cenas biržā sasniedz ekstremālu līmeni, nosakot cenu sliekšņus, kuru sasniegšanas gadījumā tiek piešķirts maksas samazinājums. Lai atbalstu padarītu iespējami mērķētāku, ir izstrādāta Energoresursu izmaksu kompensēšanas informācijas sistēma (EIKIS), kas administrē atbalstu energoresursu izmaksu kompensēšanai mājsaimniecībām ar zemu un vidēji zemu ienākumu līmeni situācijās, kad energoresursu cenas ir ārkārtēji augstas. Minētā sistēma ir izstrādāta tā, lai pieejamos datus varētu izmantot arī citu atbalstu piešķiršanai. No 2026. gada uz laiku (no 1. janvāra līdz 30. aprīlim) paplašināts atbalsta saņēmēju loks un palielināti koeficienti mazaizsargātajām sabiedrības grupām, lai palīdzētu samazināt rēķinus un nepieļautu parādu veidošanos. 
2)  Elektrifikācija, enerģijas pieejamība un energoefektivitāte
Ministri tiks aicināti atbildēt uz šādiem diviem jautājumiem: (1) Kādas, jūsuprāt, ir jūsu galvenās politikas sviras, lai paātrinātu cenas ziņā pieejamu elektrifikāciju?  (2) Vai krīze ir palielinājusi energoefektivitātes pieaugumu?
Latvija uzskata, ka runājot par elektrifikāciju, būtu jāņem vērā  Latvijas un tai līdzīgo ES dalībvalstu esošā faktiskā situācija, kura, šobrīd neprognozējamā apjomā, var ietekmēt nozares elektrifikācijas dinamiku:
· pirmkārt, ir jāņem vērā, ka Latvijā, ņemot vērā augsto centralizētās siltumapgādes īpatsvaru, ļoti būtisku daļu siltumenerģijas ražošanas iekārtu ir ar salīdzinoši lielu jaudu (virs 10 MW), un attiecīgi, tās nav visos gadījumos vienkārši aizstājamas ar līdzvērtīgas jaudas siltumsūkņiem;
· otrkārt, ņemot vēra to, ka Latvijā siltumenerģijai ir raksturīgs izteikti sezonāli svārstīgs pieprasījums, un augstākais pieprasījums ir vērojams gada mēnešos, kad siltumsūkņu efektivitāte to konstruktīvo īpatnību dēļ  samazinās, nosakot elektrifikācijas mērķus, ir būtiski, lai nozarei saglabātos iespēja izmantot arī alternatīvus siltumenerģijas ražošanas avotus. 
Latvija uzskata, ka ES enerģētiskās neatkarības / autonomijas nodrošināšanai paralēli vispārējai ES elektrifikācijai siltumapgādes sektorā ir jāsaglabā iespēja izmantot jebkādu vietēji iegūtus atjaunīgos energoresursus, kas nodrošinātu siltumenerģiju galapatērētājiem par pieejamu cenu. Latvijas gadījumā tā ir vietējā biomasa. Latvijas ieskatā bioenerģija joprojām būs svarīga energoresursu struktūras sastāvdaļa un palīdzēs attīstīt augstāk minētos enerģētikas politikas virzienus. Tāpēc, lai nodrošinātu pieejamu siltumenerģijas cenu, ir būtiski izmantot maksimāli vienkāršus risinājumus koksnes biomasas ilgtspējas pamatošanai, un mazināt birokrātiskās prasības, ņemot vērā ES likumdošanā iestrādātās prasības mežu apsaimniekošanai. 
Latvija pilnībā atbalsta uzsvaru uz tieši vietējas izcelsmes (home-grown – audzēta, iegūta, saražota) atjaunīgās enerģijas attīstību, kas ir konkurētspējīga, pietiekami ātri ieviešama un izmaksu ziņā pieejama. Vienlaikus Latvija uzskata, ka enerģētiskās drošības nodrošināšanai ir īpaši svarīgi nodrošināt enerģijas portfeļa diversifikāciju, nepaļaujoties tikai uz vienu enerģijas veidu, t.sk. elektroenerģiju, bet attīstot hibrīdrisinājumus vai vairāku resursu risinājumus.
Energoefektivitātes jomā Latvijā nav vērojams ievērojams pieaugums, ņemot vērā, ka enerģijas cenu pieaugums netika līdzi energoefektivitātes pasākumu izmaksu pieauguma tempam. Lai gan energoefektivitāte ilgtermiņā palīdz samazināt enerģijas patēriņu un mazināt mājsaimniecību ievainojamību pret cenu svārstībām, daudzi dziļās renovācijas projekti nav pietiekami pievilcīgi, ja tos vērtē tikai pēc tiešajiem enerģijas izmaksu ietaupījumiem visā ēkas dzīves ciklā. Lai gan energoefektivitāte ilgtermiņā palīdz samazināt enerģijas patēriņu un mazināt mājsaimniecību ievainojamību pret cenu svārstībām, daudzi dziļās renovācijas projekti nav pietiekami pievilcīgi, ja tos vērtē tikai pēc tiešajiem enerģijas izmaksu ietaupījumiem visā ēkas dzīves ciklā. Tāpēc komunikācijā arvien lielāks uzsvars tiek likts uz plašākiem ieguvumiem, kas uzlabo iedzīvotāju labklājību un stiprina enerģijas pieejamību ilgtermiņā. Papildus zemākam enerģijas patēriņam tiek uzsvērts labāks dzīves komforts, veselīgāks iekštelpu klimats, modernizētas ēkas, nekustamā īpašuma vērtības pieaugums un pozitīva ietekme uz vidi. 
Runājot par energoefektivitātes lomu Latvija uzstāj, ka ir jāatsakās no gala enerģijas patēriņa (final energy consumption) un primārās enerģijas patēriņa (primary energy consumption) mērķiem, kas ierobežo energoietilpīgu nozaru ienākšanu un attīstību, īpaši dalībvalstīs ar nelielu sākotnējo enerģijas patēriņu, bremzējot to eksporta potenciālu. Latvijas ieskatā abi šie mērķi faktiski ierobežo energoietilpīgu un stratēģiski svarīgu nozaru, piemēram, datu centru vai RFNBO ražošanas, attīstību. Līdz ar to šādu mērķu pastāvēšana nonāk pretrunā ar plašākām ES konkurētspējas, rūpniecības, digitalizācijas politikām, kā arī nepieciešamību pēc energosistēmas pārveides Latvija aicina horizontālo energoefektivitātes regulējumu fokusēt uz konkrētām rīcības un pasākumu prasībām publiskajam sektoram un uzņēmumiem ar KPI rādītājiem, nevis noteikt ambiciozus mērķus. Šāda pieeja veicinātu praktiskāku un efektīvāk īstenojamu energoefektivitātes politiku, kur uzsvars tiek likts uz konkrētu energoefektivitātes uzlabošanas pasākumu ieviešanu un to izmērāmu rezultātu sasniegšanu. Līdz ar to detalizētākas prasības un veiktspējas indikatori varētu nodrošināt ciešāku saikni starp energoefektivitātes politikas mērķiem un faktiskajiem rezultātiem, vienlaikus nodrošinot izmaksu efektivitāti un saglabājot elastību dažādu ES dalībvalstu īstenošanas kontekstā.
3) Priekšstats par enerģētikas politiku, komunikācijām un naratīvu
Ministri tiks aicināti paust savas pārdomas par priekšstatu par enerģētikas politiku un komunikācijas vēstījumiem.
Latvijā sabiedrības uztvere par enerģētikas politiku pēdējos gados ir kļuvusi pragmatiskāka. Ja iepriekš energoefektivitāte un atjaunīgā enerģija bieži tika uztvertas galvenokārt kā klimata politikas jautājumi, tad pēc enerģijas cenu satricinājumiem arvien lielāka uzmanība tiek pievērsta energoapgādes drošībai, stabilākiem mājsaimniecību izdevumiem un mazākai atkarībai no cenu svārstībām. Vienlaikus augstās sākotnējās investīcijas joprojām rada skepsi, tādēļ komunikācijā arvien svarīgāk ir parādīt cilvēkiem saprotamus un taustāmus ieguvumus.
Šajā kontekstā ir pamats stiprināt politikas fokusu uz pasākumiem, kuru pozitīvo ietekmi cilvēki var sajust salīdzinoši ātri. Tas attiecas uz risinājumiem, kas palielina energoapgādes drošību, paplašina vietējo enerģijas ražošanu, uzlabo tīklu noturību un nodrošina prognozējamākas enerģijas izmaksas. Skaidra saikne starp politikas lēmumiem un iedzīvotāju ikdienas ieguvumiem palīdz stiprināt uzticēšanos enerģētikas pārejai un veidot plašāku sabiedrības atbalstu ilgtermiņa pārmaiņām.
Vienlaikus Latvijā redzams, ka daļā sabiedrības attieksmi pret atsevišķiem enerģētikas projektiem, īpaši vēja parkiem, nosaka ne tikai ekonomiski vai tehniski apsvērumi. Latvija vēja enerģijas projektu attīstītāji un valsts institūcijas šim izaicinājumam pieiet arvien lielāku uzmanību pievēršot agrīnai sabiedrības iesaistei un izglītošanai, vietējo ieguvumu skaidrošanai un regulārai komunikācijai par projektu ietekmi, lai mazinātu dezinformācijas radīto ietekmi. Papildus, Latvijas pieredze rāda, ka svarīga ir arī uzticēšanās vietējā līmenī un savlaicīgs dialogs ar kopienām.
2. sesija: Enerģētiskā drošība un Eiropas Savienības sabiedrotie 
(kopā ar Kanādas, Moldovas, Melnkalnes, Ukrainas un Apvienotās Karalistes enerģētikas ministriem)
Īrijas prezidentūra uzsver, ka šobrīd vairāk nekā jebkad agrāk draudzīgas valstis, kas nav ES dalībvalstis, ir cieši saistītas ar ES vērtībām un pašreizējo un turpmāko labklājību. ES sabiedrotie, kas atbalsta Eiropas kopīgās vērtības, arvien vairāk integrējas ES enerģētikas politikā. Šī sesija aicinās uz atklātu diskusiju un viedokļu apmaiņu par ES attiecību turpmāko virzību ar šīm uzticamajām un draudzīgajām valstīm un to, kur ir iespējas turpmākai saskaņošanai un sadarbībai. Delegāciju pārstāvjiem tiks lūgts apsvērt enerģētikas politikas jomas ar nozīmīgu trešo valstu dimensiju, tostarp aizsardzību un drošību, starpsavienojumus un piegāžu ķēdes. Diskusiju ietvaros tiks apspriests tas, kā mēs varam paplašināt un stiprināt šīs svarīgās attiecības savstarpēji pastiprinošā veidā un kā šīs svarīgās partnervalstis var uzlabot ES piegādes drošību, dot ieguldījumu ES diversifikācijas un elektrifikācijas programmās, vienlaikus aizsargājot un paplašinot piekļuvi enerģētikas resursu piegādēm.
ES delegācijām pievienosies EEZ, Kanādas, Moldovas, Melnkalnes, Ukrainas un Apvienotās Karalistes enerģētikas ministri, lai izvērtētu nākotnes iespējas, tostarp reģionālās plānošanas, infrastruktūras aizsardzības pret uzbrukumiem un tās noturības pret klimata pārmaiņām jomā. Īrijas prezidentūra uzskata, ka sesija rosinās saturīgu diskusiju par to, kā attīstās Savienības attiecības ar šiem nozīmīgajiem un svarīgajiem partneriem. 
Īrijas prezidentūra uzsver, ka diskusijas sniegs iespēju apsvērt to, kā Eiropa var veidot tādu nākotni, kas ir konkurētspējīgāka, drošāka un ilgtspējīgāka. Šīs diskusijas atspoguļo kopīgu izaicinājumu, ar ko saskaras visas ES dalībvalstis: kā stiprināt Eiropas ekonomiku un noturību, vienlaikus paliekot uzticīgiem vērtībām un ambīcijām, uz kurām balstās ES.
Īrijas prezidentūra aicina delegācijas paust savu viedokli par diviem zemāk minētajiem jautājumiem.
1) Kā mēs varam sadarboties, lai aizsargātu un stiprinātu esošās un jaunas kritiskās enerģētikas infrastruktūras noturību pret klimata riskiem, hibrīduzbrukumiem un cilvēka radītiem draudiem?
2) Mainīgajā ģeopolitiskajā situācijā — kā mums vislabāk sadarboties kā plašai līdzīgi domājošu partneru koalīcijai, lai kopīgi pasargātu sevi no enerģijas tirgus svārstībām un stiprinātu energoapgādes drošību?
Latvijas nostāja 
Latvijas nostāja ir nostiprināta nacionālajā pozīcijā Nr. 1 “Padomes secinājumi par Enerģētikas savienības stiprināšanu, uzlabojot enerģētisko drošību”, kas tika apstiprināta Ministru kabineta 2025. gada 10. jūnija sēdē.
Latvijas ieskatā Eiropas enerģētikas pārejas panākumu būtisks priekšnoteikums ir spēja palielināt vietēji saražotas atjaunīgās enerģijas īpatsvaru, samazināt atkarību no importētiem energoresursiem un nodrošināt konkurētspējīgas enerģijas cenas.
Pieaugot elektrifikācijai un enerģijas pieprasījumam, vienlaikus jāstiprina energoapgādes drošums un kritiskās enerģētikas infrastruktūras aizsardzība pret ģeopolitiskajiem un fiziskās drošības riskiem, kiberriskiem un hibrīddraudiem. Tas ietver gan pietiekamu un daudzveidīgu enerģijas ražošanas un uzkrāšanas jaudu nodrošināšanu, gan drošu un noturīgu pārvades, sadales un pārrobežu infrastruktūru.
Latvija uzskata, ka viens no aktuālākajiem jautājumiem enerģētikas un drošības politikas krustpunktā ir kritiskās infrastruktūras aizsardzība un noturība gan Latvijas nacionālā mērogā, gan Baltijas jūras reģionā. Šajā kontekstā īpaši būtiska ir reģionālā sadarbība, koordinēta risku pārvaldība un pārrobežu enerģētikas infrastruktūras noturības stiprināšana.
Šāda pieeja ļautu vienlaikus stiprināt Eiropas stratēģisko autonomiju, energoapgādes drošību un Eiropas ekonomikas konkurētspēju.
Latvija uzsver kritiskās enerģētikas infrastruktūras fiziskās drošības un kiberdrošības nozīmi un atbalsta šo aspektu. Būtiski, lai šie aspekti tiktu integrēti ES tiesību aktos, tajā skaitā TEN-E regulas plānošanas, projektu atlases un uzraudzības procesos, vienlaikus norādot uz nepieciešamību nodrošināt, ka drošības prasības tiek īstenotas praktiski un efektīvi, neradot nesamērīgu administratīvo vai finanšu slogu infrastruktūras operatoriem un dalībvalstīm. Ņemot vērā minētā jautājuma nozīmīgumu, Latvijas ieskatā kritiskās infrastruktūras noturības un aizsardzības veicināšanas projektus varētu izdalīt atsevišķā kategorijā, tādējādi nodrošinot tiem skaidrāku un mērķtiecīgāku regulējuma ietvaru.
Latvija īpaši atbalsta paveikto un turpmāko darbu pie tā, lai pilnībā izbeigtu enerģijas (jo īpaši fosilā kurināmā) piegādi no neuzticamiem piegādātājiem (it īpaši Krievijas). Latvija īpaši izceļ panākto vienošanos par RePowerEU Regulas priekšlikumu, kas paredz izbeigt dabasgāzes importu no Krievijas. Latvija sagaida, ka Komisija tuvākajā laikā nāks klajā ar ambicioziem likumdošanas priekšlikumiem, kas īstenos šo mērķi naftas un kodolenerģijas jomās.

Delegāciju vadītāju darba pusdienas “Inovācijas un tirgus traucējumi”
Darba pusdienu laikā ES delegāciju pārstāvjiem pievienosies Kanādas, Moldovas, Melnkalnes, Ukrainas un Apvienotās Karalistes enerģētikas ministri. Pusdienu laikā tiks organizēta paneļdiskusija, kas veltīta inovācijām un tirgus traucējumiem. Paneļdiskusijas ietvaros tiks padziļināti analizēti enerģētikas nozares pārkārtošanās virzītājspēki: vai tie ir drosmīgi tirgus dalībnieki, kas paplašina inovāciju un tehnoloģiju robežas, vai arī politikas ietvars, kas ļauj tiem pastāvēt?
Īrijas prezidentūra norāda, ka darba pusdienu laikā satiksies vadošie tirgus inovatori, ES politikas ekonomisti, kā arī politikas un regulējuma jomas eksperti, lai izvērtētu šo jautājumu Eiropas elektrifikācijas procesa kontekstā. Delegāciju pārstāvjiem būs iespēja uzdot jautājumus runātājiem.
Latvija nostāja
Latvijas nostāja ir nostiprināta plānošanas dokumentā "Latvijas enerģētikas stratēģija 2050" un nacionālajā pozīcija Nr. 1 “Par atjaunīgās enerģijas un energoefektivitātes uzstādījumiem periodā pēc 2030. gada Eiropas Klimata likuma un 2050. gada mērķu kontekstā”, kas tika apstiprināta Ministru kabineta 2026. gada 9. jūnija sēdē. 
Atbilstoši stratēģijai, Latvijas galvenās prioritātes elektroenerģijas tirgus un enerģētikas attīstībā ietver atjaunīgo energoresursu īpatsvara palielināšanu, enerģētiskās drošības stiprināšanu un ilgtspējīgu tehnoloģiju veicināšanai, vienlaikus arī pievēršot uzmanību tam, lai elektroenerģijas tirgus attīstība nodrošinātu arī līdzsvarota ražošanas aktīva portfeļa saglabāšanos un nodrošinātu to, ka dalībvalstis, spējot nodrošināt arī dispečerējamu energoapgādes avotu sekmīgu darbību tirgū, nesaskaras ar elektroenerģijas cenu straujām svārstībām apstākļos, kad dabas apstākļu iespaidā samazinās saules un vēja enerģijas izstrāde. Latvija pievērš uzmanību tam, ka viens no būtiskākajiem faktoriem šo mērķu sasniegšanai ir tirgus attīstībā  - tostarp ilgtermiņa līgumu un fiksētas cenas līgumu tirgus attīstība, tālāka Eiropas Savienības tirgus integrācija, kā arī jaunas pārrobežu infrastruktūras attīstība.
Tāpat nacionālā pozīcija Nr. 1 "Par Komisijas Paziņojumu Eiropas Parlamentam, Padomei, Eiropas ekonomikas un sociālo lietu komitejai un Reģionu komitejai "Rīcības plāns cenas ziņā pieejamai enerģijai"" ietver Latvijas nostāju par augsto un svārstīgo enerģijas cenu problemātiku. Latvija piekrīt ES mērķim strauji paplašināt dažādu zaļo enerģijas tehnoloģiju ieviešanu. Vienlaikus Latvija uzsver, ka siltumapgādē pāreja uz elektroenerģiju ne vienmēr ir izdevīgākais variants, tāpēc ir būtiski saglabāt citu videi draudzīgu resursu, piemēram, koksnes biomasas, izmantošanu. Tāpat Latvija pozitīvi vērtē Komisijas ieceri atjaunot Siltumapgādes un dzesēšanas stratēģiju, jo šī nozare veido lielāko daļu no visa ES enerģijas patēriņa. Latvija uzskata, ka bioenerģijai arī turpmāk būs būtiska loma valsts enerģētikas bilancē, palīdzot pildīt ES noteiktos zaļās enerģijas mērķus. Lai siltums iedzīvotājiem būtu par pieņemamu cenu, ir svarīgi vienkāršot koksnes biomasas ilgtspējas pierādīšanas kārtību un samazināt administratīvo slogu, balstoties uz jau esošajiem ES mežsaimniecības noteikumiem. Latvijas ieskatā inovācijas ir arī būtisks enerģētikas infrastruktūras modernizācijas un attīstības virzītājspēks, vienlaikus stiprinot energoapgādes drošumu un infrastruktūras noturību. To ieviešanai nepieciešams atbilstošs regulatīvais ietvars.
Latvijas Enerģētikas stratēģija 2050. gadam uzsver nepieciešamību efektīvi izmantot un attīstīt infrastruktūru, lai tā spētu pielāgoties pieaugošai elektrifikācijai, decentralizētai enerģijas ražošanai un lielākam enerģijas pieprasījumam. To paredzēts panākt, ieviešot inovatīvus risinājumus pārvades un sadales tīklos, attīstot enerģijas uzkrāšanu un sistēmas elastību, digitalizējot energosistēmu un efektīvāk izmantojot esošo infrastruktūru, vienlaikus stiprinot tās drošumu un noturību, lai sistēma spētu efektīvi reaģēt uz dažādiem apdraudējumiem.
II. Latvijas delegācija
Delegācijas vadītājs: 	Einārs Cilinskis, Klimata un enerģētikas ministrijas Parlamentārais sekretārs
Delegācija:		Inga Iļjina, specializētais atašejs – nozares padomniece Latvijas Republikas pastāvīgajā pārstāvniecībā ES;
Gunārs Valdmanis, Enerģijas tirgus departamenta direktors.
                                              
Klimata un enerģētikas ministrs                                                                                  J. Vitenbergs

Valsts sekretāre                                                                                                        L. Kurevska

